Un fost star al lui Bayern Munchen, favorit să-l înlocuiască pe Thomas Tuchel pe banca bavarezilor
Thomas Tuchel a dezamagit pe banca bavarezilor și va fi pus pe liber în această vară.
Bayern Munchen a înregistrat un sezon mediocru și ocupă locul al doilea în Bundesliga, la 10 puncte în spatele lui Bayer Leverkusen.
Bayern, umilită în Supercupă, eliminată din Cupă și aproape să piardă titlul și Liga
De asemenea, a fost eliminată de FC Saarbrucken în turul secund al Cupei Germaniei (1-2) și a pierdut categoric Supercupa Germaniei (0-3 cu RB Leipzig). Bavarezii au emoții și în privința calificării în sferturile de finală ale Champions League, după ce a cedat turul dublei cu Lazio Roma (0-1 / returul e pe 5 martie).
Tuchel avea contract cu Bayern până în iunie 2025, dar gruparea bavareză a anunțat deja că tehnicianul va pleca de pe banca tehnică la finalul acestui sezon. Presa germană scrie că favorit să îl înlocuiască este Martin Demichelis, fostul stoper al lui Bayern.
Acesta a fost antrenor al echipei de juniori U19 și al formației secunde, iar în sezonul trecut a devenit campion al Argentinei, când nu le-a dat nicio șansă rivalelor Boca Juniors, San Lorenzo sau Estudiantes. Pe lista lui Bayern se mai află Xabi Alonso (Bayer Leverkusen), Sebastian Hoeness (VfB Stuttgart), Zinedine Zidane, Hansi Flick, Antonio Conte și Ole Gunnar Solskjaer.
Demichelis, campion în Argentina cu River Plate
Martin Gaston Demichelis (43 de ani) este născut la Justiniano Posse (Argentina) și a fost junior la cluburile Complejo Deportivo, Club Renato Cesarini și River Plate. La seniori a jucat pentru River Plate (2000-2003), Bayern Munchen (2003-2010 / 259 de meciuri și 15 goluri), Malaga (2011-2013, 2017), Atletico Madrid (2013), Manchester City (2013-2016) și Espanyol (2016-2017).
În palmaresul de jucător are titlul de campion în Argentina (2), Bundesliga (4) și Premier League (1), DFB-Pokal (4), DFB-Ligapokal (2), DFL-Supercup (1), Football League Cup (2) și o finală de Champions League (2009-2010). Are 51 de selecții și 2 goluri pentru naționala Argentinei, cu care a jucat finale de Cupă Mondială (2014), Cupa Confederațiilor (2005) și Copa America (2015).
Ca antrenor le-a pregătit pe Malaga (2017-2018 / secund), Bayern Munchen U19 (2019-2021), Bayern Munchen II (2021-2022) și River Plate (2022-2024). Cu ultima a câștigat Argentina Primera Division (2023) și Trofeo de Campeones (2023). Demichelis deține și pașaport italian și este căsătorit cu modelul Evangelina Anderson, cu care are trei copii.
Foto - Getty Images
Urmăriți SPORT.RO și pe Google News